open-index/open-wikipedia-markdown huggingface dataset:
רמינגטון MSR

300px|ממוזער|רמינגטון MSR
**רמינגטון MSR**, או בשמו המלא **Remington Modular Sniper Rifle**, הוא רובה צלפים בריחי מודולרי שתוכנן ומיוצר על ידי חברת נשקי רמינגטון (יצרנית הרמינגטון M24). הרובה תוכנן עבור מכרז USSOCOM Precision Sniper Rifle לרובה הצלפים העתידי של צבא ארצות הברית וזכה בו, תוך שהוא גובר על מועמדים כגון הבארט MRAD, ואומץ תחת השם **Remington Mk 21 Precision Sniper Rifle** בצבא ארצות הברית. זהו רובה צלפים מודולרי התומך במספר קליברים, החל מ-7.62x51 מ"מ נאט"ו, תחמושת הצליפה הנפוצה ביותר במדינות המערב כיום, וכלה ב-0.338 לפואה מגנום, תחמושת צליפה לטווח רחוק שזכתה לפופולריות בתחילת המאה ה-21.

## מבנה ותכנון

הרמינגטון MSR הוא רובה צלפים בריחי מודולרי הבנוי סביב שלדת סגסוגת אלומיניום ומערכת מכלולים וקנים הניתנים להחלפה מהירה. ידית האחיזה היא דמוית אקדח והקת היא שלדית ומתכוונת כדי לאפשר ליורה התאמה אישית מרבית. מתפסי הרובה כוללים מסילות טקטיות שמאפשרות התקנה מהירה של עזרים טקטיים כגון כוונת טלסקופית, דורגל, ציין לייזר ועוד.

הרובה תומך במספר קליברים:
* 0.338 לפואה מגנום, יעיל לטווחים של עד כ-1,200–1,500 מטר.
* 0.300 וינצ'סטר מגנום, יעיל לטווחים של עד כ-800–1,200 מטר.
* 0.308 וינצ'סטר (7.62x51 מ"מ נאט"ו), יעיל לטווח של עד 800 מטר.

הרובה מדויק למדי, בקליבר 0.338 לפואה מגנום עם תחמושת Barnes & ATK במשקל 300 גריין השיג הרובה דיוק ממוצע של 0.7 דקת קשת (MOA) במרחק 1,000 מטר.

בנוסף לצליפה בטווח רחוק, הרובה נועד להיות גם חודר שריון. אחת הדרישות במכרז הייתה היכולת לחדור אפוד מגן מרמה IV בטווחים של עד 400 מטר, וכן לחדור 9.5 מ"מ פלדה הומוגנית בטווחים של עד 800 מטר.

## היסטוריה

הרמינגטון MSR תוכנן ב-2009 עבור מכרז USSOCOM Precision Sniper Rifle לרובה הצלפים העתידי של צבא ארצות הברית וב-7 במרץ 2013 הוכרז כמנצח. בעקבות הזכייה קיבלה חברת נשקי רמינגטון הזמנה של 5,150 רובים במחיר כולל של 79.7 מיליון דולר שכלל בנוסף לרובה עצמו גם משתיק קול לכל קנה וכן 4,696,800 כדורים כתחמושת לרובים אלו. החוזה נחתם ב-12 בספטמבר 2013. את הייצור מבצעת רמינגטון באמצעות חברת הבת Remington Defense וקבלני משנה.

נכון ל-2015, התוכנית של צבא ארצות הברית היא להחליף את רובי ה-M2010 ESR (רובי רמינגטון M24 משודרגים בקליבר 0.300 וינצ'סטר מגנום) ואת רובי ה-M107 (הגרסה הצבאית לבארט M82A3 בקליבר 0.5 BMG, 12.7x99 מ"מ נאט"ו) ברובי הרמינגטון MSR שישמשו הן לצליפה לטווחים קרובים ובינוניים והן לצליפה לטווחים רחוקים. גם חיל הנחתים של ארצות הברית בוחן את האפשרות להצטייד ברובי הרמינגטון MSR כתחליף לרובי הרמינגטון M40A5 שלו, אם כי מהלך כזה לא סביר שכן הרובה והתחמושת שלו יקרים בהרבה מרובי הרמינגטון M40A5 בקליבר 7.62x51 מ"מ נאט"ו.

כיום משרת הרמינגטון MSR בצבא ארצות הברית תחת השם "**Mk 21 PSR**".

ב-2019 זכה הבארט MRAD במכרז Advanced Sniper Rifle של פיקוד המבצעים המיוחדים שנועד למצוא רובה צלפים שיחליף את רוב רובי הצלפים ב, בעקבות חוסר שביעות רצון מה-Mk 21. ב-2020 הגיש חיל הנחתים של ארצות הברית בקשה להצטייד בבארט MRAD, ובעקבותיו גם הצבא. הבארט החל להיכנס לשירות בסוף 2021 תחת השם Mk 22 ASR.

## משתמשים
* : צבא ארצות הברית.
* : יחידת מצדה של שירות בתי הסוהר.
* : הכוחות המיוחדים של צבא קולומביה.
* : הכוחות המיוחדים של צבא ברזיל.

## ראו גם
* רובה צלפים
* בארט MRAD - רובה צלפים מודולרי מתחרה

## קישורים חיצוניים

* רמינגטון MSR באתר Remington Defence

## הערות שוליים

קטגוריה:רובי צלפים אמריקאיים
קטגוריה:רובי צלפים מודולריים
MSR
רוז'ה בלבאו

**רוז'ה בלבאו** (בצרפתית: **Roger Belbéoch**; 1921, ז'ואנויל-לה-פו  שליד פריז, צרפת – 2010, סן-מוריס , שליד פריז, צרפת) היה שוטר ופוליטיקאי, פעיל המפלגה הקומוניסטית של צרפת וחסיד אומות העולם מצרפת.

## קורות חיים
בלבאו היה בנו של ז'וזף בלבאו , לימים אף הוא לוחם מחתרת צרפתי במלחמת העולם השנייה, שנפל ב-25 באוגוסט 1944 בקרבות על שחרור ז'ואנויל-לה-פו. 

בלבאו היה חבר בברית הסטודנטים הקומוניסטים  והיה פעיל נגד הפגנות הימין הקיצוני נגד הדמוקרטיה בצרפת בשנת 1934, אירועים שנודעו בשם "משבר ה-6 בפברואר 1934" (Crise du 6 février 1934) . לפרנסתו היה בלבאו עובד דואר.

### פעילותו בתקופת השואה
במלחמת העולם השנייה, לאחר כיבוש צרפת בידי גרמניה, ניסה בלבאו לעבור לבריטניה, אך לשווא. ידידיו, בהם רובר דלוש (Robert Deloche), הציעו לו לנסות להתקבל למשטרה כדי לפעול במסגרתה לטובת תנועת ההתנגדות הצרפתית.

בשנת 1941 התקבל בלבאו למשרת שוטר ברובע השנים-עשר של פריז. במקביל היה פעיל בתא מחתרת של תנועת ההתנגדות הצרפתית. הוא הפיץ עלוני מחתרת באזור שהיה תחת פיקוח מחמיר של המשטרה הצרפתית ובלילות היה מבצע משימות מודיעיניות עבור תנועת ההתנגדות הצרפתית. הוא זייף מסמכי זהות שאותם נתן בעיקר ליהודים שנרדפו על ידי השלטונות הגרמניים ושלטונות משטר וישי ששיתף פעולה עם הגרמנים.

במקרה אחד נעצרה גברת הרמוזה (Hermoza), אשתו היהודיה של ז'וזף מזאן (Mezan), ידיד נוצרי של בלבאו, עקב כך שלא ענדה את הטלאי הצהוב. היא הובאה לתחנת המשטרה, אך בלבאו שחרר אותה מיד כדי שלא תיעצר על ידי הגסטפו. מאוחר יותר נעצר גם מזאן, מכיוון שהגן על אשתו, אך בלבאו דאג לשחררו. בלבאו סיפק מסמכי זהות מזויפים להרמוזה ולשני ילדיה כדי שזו תוכל לברוח מפריז. בעזרת המסמכים שסיפק בלבאו ברחה הרמוזה לאזור משטר וישי, בדרום צרפת.

בלבאו הוסגר על ידי שוטרים אחרים לידי כוח משטרה שפעל בפיקוח הקומיסריאט הכללי לענייני יהודים. הוא עונה קשות כדי שימסור את מקור המסמכים המזויפים שהיו ברשותו, אך לא הסגיר את המקור. לפני שהוסגר לגסטפו שוחרר על ידי חבריו במחתרת הצרפתית. הוא הושב לשירות במשטרה אך הוצב בנוז'אן-סור-מארן, כ-10 קילומטרים ממקום שירותו הקודם, ושם המשיך בפעילותו המחתרתית ובסיוע לפליטים יהודים ולנרדפי המשטר הנאצי, יהודים ונוצרים.

ארוסתו היהודיה של בלבאו, קלודין קאופמן (Claudine Kaufmann), נתפסה ביולי 1942, בעת גירוש היהודים מפריז, גורשה למזרח אירופה ונספתה.

### לאחר המלחמה
לאחר המלחמה עוטר בלבאו במספר עיטורי גבורה ומופת, לציון תפקידו כלוחם מחתרת. הוא היה שוטר מצטיין, ובתור צלף מומחה היה חבר היחידה לטיפול במשברי בני ערובה. ב-1977 נבחר בתור חבר מועצת העיר ז'ואנויל-לה-פו וב-1978 היה סגן ראש העיר של ז'ואנויל-לה-פו, עד 1983.

## הנצחה
בשנת 1985 הוכר בלבאו על ידי יד ושם בתור חסיד אומות העולם. 

בלבאו מונצח גם ב"ממוריאל" (Mémorial de la Shoah), המוסד להנצחת השואה בפריז.

בשנת 2000 הוענק לבלבאו אות לגיון הכבוד.

בשנת 2013 נקראה על שמו כיכר בנוז'אן-סור-מארן, באזור שבעבר הייתה בו תחנת משטרה בה שרת.

## קישורים חיצוניים
* 

קטגוריה:צרפתים חסידי אומות העולם
קטגוריה:מצילים בשואה: צרפת
קטגוריה:קומוניסטים צרפתים
קטגוריה:מעוטרי אות לגיון הכבוד
קטגוריה:צרפתים שנולדו ב-1921
קטגוריה:צרפתים שנפטרו ב-2010
לוסייל

**לוסייל** (בערבית: **لوسيل**) היא עיר מתוכננת בקטר שממוקמת במחוז א-דעאין כ-23 קילומטרים צפונית לדוחה.

## היסטוריה
באפריל 2018 פורסם כי 80% מתשתיות העיר כבר הושלמו.

תוכננו להיות בו מרינות, אזורי מגורים, אתרי נופש באיים, אזורי מסחר, מתקני קניות ופנאי יוקרתיים, וקהילה של מגרשי גולף, איים מעשה ידי אדם וכמה אזורי בילוי.

הבנק המרכזי של הנסיכות הועבר ללוסייל, והתוכנית הייתה לצרף אליו עוד מוסדות מרכזיים ומבני שלטון. 450 אלף תושבים מיועדים לחיות בה, רובם המכריע נותני שירות זרים שיסייעו בתעשיית התיירות ובפעילות השוטפת של העיר, לצד עובדים ממדינות מערביות.

## ספורט
בלוסייל הוקם אצטדיון הנקרא "האצטדיון האייקוני לוסייל", המכיל 86,250 מקומות. שאירח את גמר המונדיאל בקטר בשנת 2022. לאצטדיון מראה עתידני ומופעלים בו מכשירים עתידיים כגון ענן שמוריד את טמפרטורת המגרש ועוד. אמצעים אלה נדרשים אף על פי שהמונדיאל מתקיים בחורף ולא בקיץ לפי המסורת. כמו כן לוסייל ספורטס ארנה אירחה את גמר אליפות העולם בכדוריד 2015. בעיר קיים מסלול מרוצים אשר מארח את סבב הפורמולה 1 ואת סבב המוטו GP.

## קישורים חיצוניים

* 
* 

## הערות שוליים

קטגוריה:קטר: ערים
קטגוריה:אסיה: ערים מתוכננות
קטגוריה:יישובים עתידיים
קטגוריה:יישובים שהוקמו במאה ה-21
ארה איסטרפי

**ארה איסטרפי** (באלבנית: **Era Istrefi**; נולדה ב-4 ביולי 1994), הידועה גם בשם **ארה** (**ERA**) בלבד, היא זמרת פופ אלבנית מקוסובו.

## ביוגרפיה
ארה נולדה בפרישטינה לסוזאנה טהירסילאי (Suzana Tahirsylaj), זמרת אלבנית מפורסמת בשנות ה-80 וה-90, ונזיר איסטרפי (Nezir Istrefi), עיתונאי. לארה שתי אחיות גדולות ואח צעיר. לאחר מותו של אביה בשנת 2004, הפסיקה אמה לשיר, וזמן קצר לאחר מכן הפכה אחותה הגדולה של ארה, נורה איסטרפי , לאחת הזמרות הידועות ביותר במרחב דוברי השפה האלבנית.

ארה עשתה את הבכורה הטלוויזיונית שלה בשנת 2013, עם השיר "Mani për money" ("שגעון לכסף"), שיר רגאיי-פופ, שהיה חדש לתעשיית המוזיקה בשפה האלבנית. השיר קיבל בעיקר ביקורת חיובית מהקהל והפך מיד ללהיט. כעבור מספר חודשים, הוציאה את השיר "?A Po Don" ("אתה רוצה?"), שלווה בווידאוקליפ פרובוקטיבי וקיבל ביקורת מעורבת עד שלילית. הסינגל השלישי, "E Dehun" (שתויה) , בהשראת שירה בעל אותו השם של הזמרת נג'מייה פגרושה, שגם כולל דגימות ממנו, גם הוא הפך להצלחה, והבטיח את זכייתה בשנת 2014 בשלושת פרסי ה-"Videofest" (פרסי המוזיקה האלבנית), כולל "פרס האמן החדש הטוב ביותר" על יצירתה בשנת 2013. עם זאת, הווידאוקליפ ספג ביקורת קשה על ידי התקשורת הסרבית והכנסייה האורתודוקסית הסרבית, בשל הסצנה בכנסייה האורתודוקסית בפרישטינה, שבה הופיעה ארה לבושה בחולצה שקופה.

בדצמבר 2014 הוציאה את הסינגל "13", בלדת-פופ שהופקה בארצות הברית. הקליפ זכה לכמעט 200,000 צפיות בתוך 24 שעות.

בשנת 2015 זכתה ארה להצלחה עם שירה "Njo si ti" ("מישהו כמוך"), עם למעלה ממיליון צפיות ב-YouTube במהלך שבוע בלבד. הדואט הראשון שלה, "Shumë pis" ("מאד מלוכלכת"), בשיתוף הראפר המפורסם בקוסובו, לדרי וולה (Ledri Vula), הפך ללהיט קיץ.

בדצמבר 2015 הוציאה את הסינגל "Bonbon" ("זה בסדר, זה בסדר") עם קליפ שצולם בקוסובו. כחודש לאחר מכן, בינואר 2016, הפך הקליפ לוויראלי ברשתות החברתיות ואיסטרפי זכתה לפרסום בינלאומי. הקליפ השיג מעל 500 מיליון צפיות ב-YouTube וגרר השוואות לסיה וריהאנה. בעקבות הצלחת הסינגל, היא הוחתמה בפברואר 2016 בחברות האמריקניות סוני מיוזיק אנטרטיינמנט ואולטרה מיוזיק.

שיריה של ארה איסטרפי נכתבו ברובם בניב האלבני גג (Gheg) .

## דיסקוגרפיה
### סינגלים

## קישורים חיצוניים

* ערוץ היוטיוב של ארה איסטרפי
* Meet Era Istrefi, באתר V-Magazine

## הערות שוליים

קטגוריה:זמרות פופ
קטגוריה:קוסוברים
קטגוריה:זמרות אלבניות
קטגוריה:ילידות 1994
דוד גוטרמן

רבי **דוד גוטרמן מסאווראן** (נפטר בז' בחשוון ה'תרע"ג) היה אדמו"ר חסידי, הרביעי במספר בשושלת סאווראן.

## ביוגרפיה
נולד לרבי שמעון שלמה גוטרמן מסאווראן ונישא לבתו של רבי מנחם נחום מטשרנוביל-לויעב ובשנית לבתו של רבי שמעון שלמה מבנדר.

לאחר פטירת אחיו רבי ברוך, מילא את מקומו בסאווראן. לצד אחיו רבי משה ורבי ברוך שכיהנו בטיטשלניק ובסטנביץ. נפטר בז' בחשון תרע"ג.

## משפחתו
* רבי שלמה, נפטר בחיי אביו.
* רבי משה גוטרמן מקיוב (נפטר בא' בניסן תרפ"ג), חתנו של רבי מרדכי דב מהורניסטייפול. כיהן כרב ואב"ד בקייב.
* חיה בת ציון (נפטרה בכ"ב בטבת תרצ"א), אשת רבי חיים דב הלפרין מוסלוי.
* פייגא יענטע, אשת רבי משה מאודסה, בנו של רבי מרדכי מרחמסטריווקה
* פרידא, אשת רבי יצחק מבנדריז.

## לקריאה נוספת
* יצחק אלפסי, **החסידות מדור לדור**, חלק א', 1995
* יצחק אלפסי, **טרקליני החסידות**, חלק א', 2016

## הערות שוליים

קטגוריה:אדמו"רים
קטגוריה:אדמו"רי סאווראן
קטגוריה:רבנים אוקראינים
משה גוטרמן

רבי **משה גוטרמן מקיוב** (נפטר א' בניסן תרפ"ג), רב בקיוב, באימפריה הרוסית. בנו של רבי דוד גוטרמן, האדמו"ר מסאווראן.

## קורות חייו
נולד לרבי דוד גוטרמן מסאווראן. נישא לחיה מלכה בתו של רבי מרדכי דוב מהורניסטייפול. היה תלמידם של אביו ושל חותנו.

נפטר בא' בניסן תרפ"ג ונטמן בקייב. בנו, יצחק גוטרמן היה נציג הג'וינט בוורשה. נספה בשואה, עם אשתו ובנו.

## קישורים חיצוניים
* צבי בריננער, רבינו הקדוש מהארנסטייפל עמודים תל"ד-תל"ו [454-452]

## הערות שוליים

קטגוריה:רבנים אוקראינים
קטגוריה:רבנים חסידים
קטגוריה:אבות בתי דין
רוברט סינק

**רוברט פרדריק (בוב) סינק** (באנגלית: **Robert Frederick Sink**; 3 באפריל 1905 - 13 בדצמבר 1965) היה לוטננט גנרל אמריקאי שהתפרסם בתפקידו כמפקד הרגימנט ה-506 של הדיוויזיה המוטסת ה-101 במלחמת העולם השנייה.

## קריירה
סינק גדל בעיר לקסינגטון, שבצפון קרוליינה. בשנת 1927 סיים את לימודיו באקדמיה הצבאית של ארצות הברית והוסמך כקצין בחיל הרגלים של צבא ארצות הברית. הוא מילא שורת תפקידי פיקוד ומטה ביחידות רגלים ובשנת 1940 שירת במפקד גדוד הרגלים המוצנח ה-501. בהמשך מונה למפקד גדוד הרגלים המוצנח ה-503. ביולי 1942 מונה למפקד הרגימנט ה-506 של הדיוויזיה המוטסת ה-101, שהייתה חטיבת הצנחנים הראשונה בצבא ארצות הברית שאנשיה עברו אימון בסיסי ואימוני צניחה ביחד, כיחידה אחת. סינק פיקד בהצלחה על הרגימנט במבצע המוטס בנורמנדי, במהלכו הוצנח הרגימנט בנורמנדיה כ-4.5 ק"מ מחוף יוטה. הרגימנט בפיקודו הצליח בצהרי ה-6 ביוני 1944 לחבור לכוחות שנחתו על החוף לאחר שהשמיד סוללות ארטילריה ומוצבים של הצבא הגרמני. בהמשך הקרבות כבשו את העיירה קרנטן כחלק מהמערכה לכיבוש שרבורג.

לאחר מכן פיקד סינק על הרגימנט במבצע המוטס בהולנד, במהלכו הוצנחו אנשיו בקרבת תעלת וילהלמינה ונדרשו להשתלט על גשר. הגרמנים פוצצו את הגשר, אולם למחרת השתלטו סינק וחייליו על גשרים בקרבת איינדהובן. בהמשך הוביל סינק את הרגימנט בלחימה בהולנד ולאחר מכן בקרב על הבליטה. בקרב זה, מן הקשים שידע הרגימנט, הגנו סינק ואנשיו על גזרת צומת בסטון ובהמשך המערכה בארדנים.

לאחר המלחמה לחם במלחמת קוריאה כסגן מפקד הדיוויזיה ה-7. בשנת 1953 מונה למפקד הדיוויזיה המשוריינת ה-7 ובהמשך למפקד דיוויזיית הרגלים ה-44. בשנת 1957 מונה למפקד הקורפוס המוטס ה-18. בשנה שלאחר מכן מונה למפקד הגיס האסטרטגי ובתפקידו האחרון שירת כמפקד הפיקוד הקאריבי של ארצות הברית אשר בפנמה. הוא נפטר בשנת 1965 ונקבר בבית הקברות הלאומי ארלינגטון.

דמותו של סינק כמפקד הרגימנט ה-506 הופיעה במיני-סדרה האמריקאית "אחים לנשק" וגולמה על ידי השחקן האמריקאי דייל דיי.

## לקריאה נוספת
* ס.ל.א מרשל, "**הם צנחו בלילה**", הוצאת מערכות מאנגלית: אהרן אמיר.
* סטיבן אמברוז, "**אחים בקרב**", תל אביב: כנרת, זמורה ביתן, דביר, 2005.
* ג'ון גאלבין, "**היורדים לקרב**", הוצאת מערכות, 1972.

## קישורים חיצוניים

* 

## הערות שוליים

קטגוריה:אמריקאים ילידי קרוליינה הצפונית
קטגוריה:מעוטרי אות השירות המצוין
קטגוריה:קצינים אמריקאים במלחמת העולם השנייה
קטגוריה:אישים הקבורים בבית הקברות הלאומי ארלינגטון
קטגוריה:הקרב על הבליטה
קטגוריה:מעוטרי כוכב הכסף
קטגוריה:מעוטרי כוכב הארד
קטגוריה:אמריקאים מעוטרי אות לגיון ההצטיינות
קטגוריה:מעוטרי צלב המלחמה הבלגי
קטגוריה:מפקדי הקורפוס המוטס ה-18
קטגוריה:בוגרי האקדמיה הצבאית של ארצות הברית
קטגוריה:הדיוויזיה המוטסת ה-101
קטגוריה:אמריקאים שנולדו ב-1905
קטגוריה:אמריקאים שנפטרו ב-1965
סאניה ווצ'יץ'

**סאניה ווצ'יץ**' (בסרבית: **Сања Вучић**, נולדה ב-8 באוגוסט 1993) היא זמרת סרבית. היא ידועה בעיקר בזכות היותה הסולנית הראשית של הלהקה הסרבית ZAA. ייצגה את סרביה בתחרות האירוויזיון 2016 בסטוקהולם, בירת שוודיה עם השיר "Goodbye" איתו הגיעה למקום ה-18 בגמר.

ווצ'יץ' נבחרה לייצג את סרביה לאירוויזיון 2020 יחד עם חברותיה ללהקת הוריקן. לאחר שאירוויזיון זה בוטל בעקבות מגפת הקורונה הוחלט, לפי מספר פרסומים בעיתונות הסרבית, כי חברות הלהקה ייצגו את סרביה באירוויזיון 2021.

## ביוגרפיה
ווצ'יץ' הצטרפה בשנת 2012 ללהקת ZAA שהוקמה בשנת 2008. הלהקה הוציאה אלבום אחד "What About" בשנת 2014.

היא גרה בבלגרד.

## קישורים חיצוניים

קטגוריה:משתתפי אירוויזיון 2016
קטגוריה:זמרות סרביות
קטגוריה:נציגי סרביה באירוויזיון
קטגוריה:ילידות 1993
קטגוריה:סרבים שנולדו ב-1993
הפיגוע בקו 14א בירושלים (2004)

250px|ממוזער|שלט זיכרון לנרצחי הפיגוע בירושלים ב-22/2/04 על גדר תחנת הרכבת הישנה ברחוב עמק רפאים מול גן הפעמון
**הפיגוע בקו 14א** היה פיגוע התאבדות שהתרחש ב-22 בפברואר 2004 באוטובוס אגד קו 14א בירושלים. בפיגוע נהרגו שמונה אנשים ויותר משישים נפצעו. ארגון הטרור גדודי חללי אל-אקצא נטל אחריות לפיגוע.

## הפיגוע
ב-22 בפברואר 2004, בשעת שיא בבוקר, עלה מחבל מתאבד פלסטיני באזור התעשייה תלפיות בירושלים לאוטובוס אגד קו 14א שנסע במרכז ירושלים. המחבל נשא מטען חבלה שהוטמן בתוך תרמיל הגדוש ברסס על מנת למקסם את הפגיעה. המחבל חיכה שהאוטובוס יתמלא בנוסעים. בשעה 8:30 בבוקר, כשהאוטובוס עבר בגן הפעמון בקצה עמק רפאים, הרחוב הראשי במושבה הגרמנית, הוא פוצץ את מטען הנפץ. שמונה נוסעים נהרגו בפיגוע, ויותר משישים נפצעו. 11 מהנפגעים היו ילדים שהיו בדרכם לבית הספר.

אנשי הזרוע הצבאית של הפת"ח, גדודי חללי אל אקצה, קיבלו אחריות לפיגוע, והודיעו שהמחבל הוא מוחמד זעול, בן 23 מהכפר חוסאן, הסמוך לבית לחם. לאחר הפיגוע פורסמה קלטת של המחבל המתאבד, בה טען שביצע את הפיגוע כנקמה "על הטבח שמבצעת ישראל בפלסטינים".

## העבריין
גדודי חללי אל-אקצא לקחו אחריות על הפיגוע וציינו כי התוקף המתאבד היה מוחמד זאול בן ה 23 מכפר חוסאן שבגדה המערבית. לאחר הפיגוע פורסם סרטון של המחבל המתאבד, בו טען זאול כי ביצע את הפיגוע כנקמה על ה"טבח שביצעה ישראל נגד הפלסטינים".

## ראו גם
*פיגועי התאבדות בישראל

## קישורים חיצוניים
*
* 

קטגוריה:פיגועי טרור בישראל ב-2004
קטגוריה:פיגועים באינתיפאדה השנייה
14 2004
קטגוריה:רצח ילדים באינתיפאדה השנייה
קטגוריה:ירושלים: פיגועי מטען חבלה
קטגוריה:ירושלים: פיגועי התאבדות
קטגוריה:גדודי חללי אל-אקצא: פיגועים
VX בקשת

**VX בקשת** (VX Sagittarii) הוא כוכב היפר-ענק אדום משתנה סדיר למחצה הנמצא במרחק של 1,500 פארסק (5,150 שנות אור) מכדור הארץ בקבוצת הכוכבים קשת. עם רדיוס של בין 1,350 ל 1,940 רדיוסי שמש, VX בקשת הוא אחד מהכוכבים הגדולים ביותר הידועים לאנושות. הטמפרטורה של הכוכב נעה בין 2,500 ל 3,500 קלווין (בדרך כלל 2,900).

## קישורים חיצוניים

* 

קטגוריה:קבוצת הכוכבים קשת
קטגוריה:היפר-ענקים
קטגוריה:משתנים סדירים למחצה
KY בברבור

**KY בברבור** (KY Cygni) הוא על-ענק אדום משתנה לא סדיר איטי הנמצא במרחק של 5,000 שנות אור מכדור הארץ בקבוצת הכוכבים ברבור, קרוב מאוד לכוכב γ בברבור ובסמוך לצביר הפתוח NGC 6913) M29), אך הוא אינו חלק מהצביר.

עם רדיוס מוערך של 1,420 רדיוסי שמש, KY בברבור הוא אחד הכוכבים הגדולים הידועים לאנושות ואחד הבוהקים שבהם עם עוצמת הארה הגדולה פי 138,000 - 270,000 מזו של השמש. הכוכב קוטלג ככוכב משתנה ב-1930 ומאוחר יותר קיבל את שמו הנוכחי. שיעור איבוד המסה של KY בברבור הוא אחד מאיבוד שיעורי המסה הגבוהים ביותר בשביל על-ענק אדום ולכן הוא תואר לפעמים בתור כוכב היפר-ענק אדום.

הטמפרטורה של הכוכב נעה בסביבות 3,500 קלווין והבהירות הנראית שלו נעה בין 10.60 - 11.74.

## קישורים חיצוניים

* 

קטגוריה:קבוצת הכוכבים ברבור
קטגוריה:על-ענקים מסוג M
קטגוריה:משתנים לא סדירים איטיים
פסטיבל דרום אדום

[ממוזער|300px|מרבד [כלנית מצויה|כלניות אדומות נרחב ביער שוקדה, שוקדה, 5 בפברואר 2012.]]
[ממוזער|[סטיקר|מדבקה של דרום אדום באשדוד במהלך מלחמת חרבות ברזל]]

**פסטיבל "דרום אדום"** הוא אירוע המתקיים מדי שנה במערב הנגב במהלך חודשי פריחת הכלניות, מאמצע ינואר ועד סוף פברואר. הפסטיבל יוצר חיבורים בין חקלאות לתיירות ומציע לקהל המבקרים טיולים בחיק הטבע, סיורים חקלאיים, שוקי איכרים ולינה כפרית. זהו פסטיבל הטבע הגדול בארץ המושך אליו מדי שנה עשרות אלפי מבקרים.

על הפסטיבל אחראית עמותת התיירות האזורית "שקמה בשור".

הפסטיבל נולד בפורום יזמים של שער הנגב בהובלה של ורד ואופיר ליבשטין מכפר עזה, לבנת גינזבורג רכזת התיירות ובשיתוף תושבי האזור.

## היסטוריה
[ממוזער|250px|משפחה מטיילת בין מרבדי הכלניות האדומים שליד [אור הנר, הנגב הצפון-מערבי, 2007.]]
[ממוזער|250px|משפחות מטיילות בין מרבדי הכלניות של [שמורת פורה, הנגב הצפון-מערבי, פסטיבל דרום אדום 2011.]]

בשנת 2007 נולד הרעיון לפסטיבל, כשתושבי האזור הבינו שמטיילים רבים מגיעים לצפון הנגב בשל פריחת הכלניות, ואינם מודעים למקומות הרבים באזור שאפשר לטייל בהם, וכן לפעילויות הרבות שמוצעות באזור.

הפסטיבל נקרא "דרום אדום" בגלל צבע פרח הכלנית הפורח באזור, ומכסה שטחים נרחבים בצבע זה.
הפסטיבל מתקיים מאמצע ינואר ועד סוף פברואר, מכיוון שבתקופה זו פריחת הכלניות האדומות נמצאת בשיאה.

## תיאור המקום
ממוזער|מרבד כלניות ביער רוחמה, פסטיבל דרום אדום ה'תשפ"א 2021
המקומות שבהם יש פריחה רבה של כלניות הם: באר מרווה, יער דבירה, יער שוקדה (ליד שוקדה), יער בארי, יער רעים, אור הנר, בתרונות רוחמה, שמורת פורה ועוד. בתקופת הפריחה ניתן לראות במקומות אלו מרבדים גדולים של כלנית מצויה, המתפרשים על כל האזור.

הכלנית המצויה מאופיינת בגדילה במהלך החודשים דצמבר ועד מרץ, ומשך חייה של כלנית בודדה הוא מספר שבועות. צמח זה שכיח מאוד ברחבי ארץ ישראל ופורח במגוון צבעים כמו ורוד, לבן, סגול וכחול, אך השכיח מכולם והיחיד בדרום הארץ הוא הצבע האדום.

לצד הכלניות פורחים גם ציפורני-חתול מצויות ובסוף פברואר גם חרצית עטורה וחרדל השדה.

## קישורים חיצוניים

* 

* 

## הערות שוליים

דרום אדום
קטגוריה:הנגב: תרבות
קטגוריה:עוטף עזה
קטגוריה:מועצה אזורית שער הנגב
קטגוריה:מועצה אזורית שדות נגב
קטגוריה:מועצה אזורית אשכול
קטגוריה:מועצה אזורית חוף אשקלון
יהוסף האזובי

רבי **יהוסף בן חנן בן נתן האזובי** מפרפיניאן היה מגדולי חכמי יהדות פרובנס ופייטניה במאה ה-13. מכונה גם בקצרה **בן חנן**.

## ביוגרפיה
נולד לרבי חנן בן נתן האזובי, חי ופעל בפרפיניאן. הוא היה אביו של רבי שמואל האזובי ורבו של רבי אברהם בדרשי.

רבי טודרוס בן יהודה אבולעפיה כתב עליו: "אזוב יכנוהו, ומה נעים אזוב ארזים לא עממוהו".

## כתביו
* "קערת כסף" - שיר בן 130 חרוזים (כמנין השקלים ששקלו קערות הכסף בנדבת הנשיאים למשכן - במדבר ז, יג), שבהם הוא מעורר את בנו ר' שמואל ללכת בדרך התורה ולהגות בה תמיד.
* "ספר מילואים" - הספר הוזכר בשו"ת הרשב"א לרבי שלמה בן אברהם אבן אדרת ותוכנו אינו ידוע
* "אגיד חסדי הא-ל" - זולת לחג השבועות.
* "אזכור ימים מקדם" - על עשרת הרוגי מלכות.
* "איה נא חסדיך ה'" - סליחה.

## לקריאה נוספת
* חיים שירמן, **השירה העברית בספרד ובפרובאנס**, ספר שני, חלק א': **מ[[יוסף קמחי]] עד יהוסף האזובי**; מבחר שירים וסיפורים מחורזים ערוכים ומבוארים בצירוף מפתחות וציורים, בידי חיים שירמן, ירושלים: הוצאת מוסד ביאליק; תל אביב: הוצאת דביר, ה'תשי"ז, 1956.

## קישורים חיצוניים
* 
* 
*
* 

## הערות שוליים

קטגוריה:חכמי פרובנס
קטגוריה:פייטני פרובנס וקטלוניה
קטגוריה:פרפיניאן: אישים
קטגוריה:יהודי פרובאנס במאה ה-13
מוחמד בן ת'אני

**מוחמד בן ת'אני** (בערבית: **محمد بن ثاني**) היה השליט הראשון של קטר. אביו ת'אני בן מוחמד היה מייסד קטר כשהגיע מאזור ריאד לחצי האי קטר. מוחמד ידוע בכך שהדף את הצבא העות'מאני במחצית הראשונה של המאה ה-19 ובכך שבנו הראשון הוא ג'אסם בן מוחמד, המחייה של קטר ואמירה הראשון.

## ביוגרפיה
שייח' מוחמד בן ת'אני נולד בפוּוַיירִיט  שבקטר. הוא היה הבן השני לאביו אך משום שהוא נולד מהאישה המועדפת על אביו הוא הוכתר להיות שליט קטר בעתיד.
היו לו ארבעה אחים:
*שייח' סמיר בן ת'אני
*שייח' הד בן ת'אני
*שייח' עלי בן ת'אני
*שייח' אחמד בן ת'אני
בחייו המוקדמים, מוחמד חי בפוואירית' ובגיל 59 התחיל לנדוד דרומה לדוחה, המשפחה החלה בנדידתה בשנת 1847. אביו מת בשנת 1860 ועד שנת 1865 מוחמד הפך לדמות החשובה והדומיננטית ביותר במפרץ הפרסי כולו. בשנת 1878 ויתר מוחמד על השליטה בקטר והעביר אותה לבנו שפיתח תואר חדש "אמיר קטר". מוחמד מת באותה השנה שבה הוא העביר את כל סמכויותיו לבנו (1878) ונקבר בדוחה.

## ילדיו
*ג'אסם בן מוחמד אאל ת'אני
*אחמד בן מוחמד אאל ת'אני
*פהד בן מוחמד אאל ת'אני
*הד בן מוחמד אאל ת'אני
*ג'אבר בן מוחמד אאל ת'אני
*סמיר בן מוחמד אאל ת'אני
*... בנת מוחמד אאל ת'אני
*... בנת מוחמד אאל ת'אני

## הערות שוליים

קטגוריה:פוליטיקאים קטרים
קטגוריה:ערכים שבהם תבנית בריטניקה אינה מתאימה
קטגוריה:ילידי 1788
קטגוריה:נפטרים ב-1878
מצליח הכהן גאון

רב **מצליח הכהן גאון** בן שלמה הכהן, היה צאצא לשושלת גאוני ישיבת גאון יעקב הארצישראלית. הקים את הישיבה בפוסטאט שבמצרים ועמד בראשותה עד הריגתו בשנת 1139.

## פעילותו בפוסטאט
נולד לרב שלמה הכהן גאון, גאון ארץ ישראל וראש ישיבת ארץ ישראל, ולסת-אל אהל. בעת מסע הצלב הראשון, בעקבות כיבושי ערי ארץ ישראל על ידי הצלבנים, עברה ישיבת גאון יעקב מהעיר צור לחדרך הסמוכה לדמשק. באותה תקופה עמד בראשות הישיבה אביו רבי שלמה הכהן גאון. רבי מצליח התגורר באותה עת בעיר זו, ופעל לצד אביו, ולא ידוע רבות על חייו בשנים אלו.

כשנפטר רבי שלמה, בשנת 1127, העביר בנו רבי מצליח הכהן את הישיבה לפוסטאט שבמצרים, ועמד בראשות הקהילה הירושלמית ("אלשאמיין") בעיר, שכללה יהודים שמוצאם מארץ ישראל וסוריה. מרכזה של הקהילה היה בבית הכנסת בן עזרא שבו התפללו בנוסח ארץ ישראל. רבי מצליח הקים חצר ממלכתית, בה פעלו אנשי חצר, משוררים, וקשרים מסועפים עם היהודים בארצות הסביבה.

רבי מצליח נהג, כדרך הגאונים, לשאת דרשות בזמנים מיוחדים. הדרשות כוללות דברי הלכה ואגדה, והן מבוססות על דרשותיו ופירושיו של רב סעדיה גאון.

רבי מצליח היה מקורבו של החליף אל-חאפז וקיבל ממנו גלימה של כבוד ותארים רמי המעלה: "גלאל אלמלך תאג' אלריאסה'" – "תפארת המלכות וכתר הראשות".

בשנת 1138 כיהן כוזיר מוסלמי סוני בשם רצ'ואן , שרדף את הנוצרים ואת היהודים. כחלק מפעילותו אסר והרג את ראשי הקהילה היהודית, ובהם רבי מצליח גאון, בשנת 1139.

## אזכורים ממנו
בהקדשה לתנ"ך כתב יד לנינגרד כתוב אחרי הקדמת הסופר:

בקטע כתב-יד של הקדשה מספר "חובת הדיינים" (מפירושו של רב שמואל בן חפני גאון), נמצאה הקדשה לכבוד בתו של רב מצליח הכהן; .

הוא מוזכר גם פעמים רבות במהדורות הדפוס של ספר הערוך של רבי נתן מרומי, המבוססות על עותק שהיה ברשותו של רבי מבורך, שהוסיף על דברי הערוך מהערותיו של רבי מצליח. כמו כן נמצאו בגניזה הקהירית תשובות הלכתיות שהשיב.

## ייחוסו
בין כתבי גניזת קהיר נתגלה כתב יד בו מופיע ייחוסו של רב מצליח הכהן;

# עזרנו בש יו [עושה שמים ו]ארץ
# מן מצל[יח הכהן ראש ישי]בת גאון יעקב
# החוסה בשם אלהיו [מ]גן הוא לכל החוסים ב[ו]
# ביר שלמה הכהן ראש ישיבת גאון יעקב
# בן אליהו הכה[ן ראש י]שיבת גאון יעקב
# נין שלמה הכהן ר[אש ישי]בת גאון יעקב
# גזע יהוסף הכהן בית [ד]ין כהן צדק
# נכד אהרן הכהן הראש קדוש יו זקל
# שאו אחינו אנשי גאולתנו אוהבי ישיבתינו כלל הקהל הקדוש
# הדרים בע[יר] דמסים הנדיבים ואנשי המעשה הזקינים
# והישישים והבחורים ויתר עם אלהינו בפרט וב[כלל

## לקריאה נוספת
*אוצר הגדולים אלופי יעקב, הערך "רב מצליח הכהן גאון", ערך 308

## הערות שוליים

קטגוריה:אנשי היישוב הוותיק ילידי ארץ ישראל
קטגוריה:גאוני ארץ ישראל
קטגוריה:משפחת אהרן הכהן בן מאיר
קטגוריה:רבנים ארץ-ישראלים
קטגוריה:אנשי היישוב הוותיק ילידי ארץ ישראל במאה ה-11
קטגוריה:יהודי מצרים במאה ה-12
סמרגוסטורטה

[250px|ממוזער|סמרגוסטורטה שהוכנה למסיבת יום הולדת, בין המרכיבים על הציפוי: [ביצה קשה, שרימפ, מלפפון, עגבנייה]]
**סמרגוסטורטה **(בשוודית: **Smörgåstårta**, "עוגת כריך") מאכל שמקורו בשוודיה, הפופולרי בשוודיה, אסטוניה (בה מכונה "võileivatort") ובפינלנד (בשם "voileipäkakku"). זו עוגה מלוחה הזהה לכריך אך עם כמויות גדולות של מילוי ועיטור, בדומה לעוגת שכבות וקרם.

סמרגסטורטה עשויה לרוב מספר שכבות של לחם לבן או לחם שיפון עם מילוי קרמי ביניהן. קיימים מגוון מילויים וציפויים, לרוב מבוססים על ביצים ומיונז. מילויים נוספים אפשריים הם פטה כבד, זיתים, שרימפ, האם, מגוון סוגי נקניק, קוויאר, עגבניות, מלפפונים, ענבים, פרוסות לימון, גבינה וסלמון מעושן. המאכל עשוי לכלול דג, בשר, שילוב של בשר וגבינה או להיות צמחוני.

סמרגסטורטה מוגשת קרה וחתוכה כמו עוגה. העיטורים בציפוי משקפים לרוב את המרכיבים ששימשו למילוי.

בפינלנד העוגה היא מרכיב בהתכנסויות משפחתיות - מסיבת יום הולדת, חתונות ולוויות.

קובץ:Smorgatarta.JPG|סמרגסטורטה מצופה בשרימפ, ביצה קשה, קוויאר ומלפפונים
קובץ:Sandwich cake Voileipäkakkuviipale IM7639 C.JPG|פרוסת "עוגת כריך" משני סוגי לחם ועם שני סוגי מילוי
קובץ:Voileipäkakku.jpg|"עוגת כריך" עם ציפוי גבינת שמנת עם שום העירית, חלמון של ביצה קשה, עלי חמציץ, עגבניות ופרחים לקישוט
קובץ:CrayfishSandwichLoaf.jpg|סמרגוסטורטה עם סרטן הנהרות שהוכנה לערב השנה החדשה. מקושטת בשרימפ, גבינה, זיתים, פרוסות לימון, סלמון מעושן, נקניקים, קוויאר, עגבניות שרי


## ראו גם
* סמרגוסבורד

## קישורים חיצוניים

קטגוריה:המטבח השוודי
קטגוריה:המטבח הפיני
קטגוריה:כריכים
עאידה

**עאידה** (בערבית: **مخيم عايدة**) הוא מחנה פליטים פלסטינים מצפון לבית לחם, בסמוך לקבר רחל.
## היסטוריה
מחנה הפליטים הוקם בשנת 1950 לפליטים מאזור ירושלים וחברון.

במהלך האינתיפאדה השנייה, שימש המחנה כאחד ממקורות הירי על גילה. במרץ 2002, במסגרת מבצע אחים לנשק נכנסו כוחות צה"ל למחנה וכדי להימנע ממטענים בדרכים פרצו דרכים במעבר בין קירות הבתים. לכניסה למחנה נלוו עיתונאים, שתיעדו מקרה שבו אישה נהרגה בשוגג במהלך הפריצה לביתה.

בשנת 2009 ביקר האפיפיור במחנה ותרם לו 70,000 אירו.

בשנים 2013–2015 אירעו עימותים רבים בקרבת המחנה עם כוחות משמר הגבול בקבר רחל. בסוף אוקטובר 2015 איים שוטר מג"ב על תושבי המחנה "נירה עליכם גז עד שתמותו" אם לא ייפסקו הפרות הסדר במחנה.

## קישורים חיצוניים

* 
* 

## הערות שוליים

קטגוריה:מחנות פליטים פלסטיניים ביהודה ושומרון
קטגוריה:נפת בית לחם
קטגוריה:יישובים שהוקמו ב-1950
ריי וילסון (כדורגלן)

**ריי וילסון** (באנגלית: **Ray Wilson**; 17 בדצמבר 1934 - 15 במאי 2018) היה כדורגלן אנגלי ששיחק בעמדת המגן השמאלי והיה שותף מלא לזכיית נבחרת אנגליה במונדיאל 1966.

## קריירת משחק
וילסון נולד בשיירברוק. עם סיום לימודיו התחיל לעבוד כאיש רכבת מתלמד, אך בעודו משחק כדורגל כחובב, נצפה על ידי סקאוט של האדרספילד טאון. הוא שילב בין עבודת רכבת בלילות ואימונים עם האדרספילד בימים, לפני שגויס לשירות הצבאי 
לשנתיים. מאמן האדרספילד דאז, ביל שאנקלי, זיהה את יתרונותיו כמגן שמאלי זריז וחזק עם שליטה טובה בשתי רגליו, וילסון הוחתם על חוזה מקצועני עם המועדון לאחר שחרורו מהצבא. 

הופעת הבכורה שלו הייתה מול מנצ'סטר יונייטד ב-1955. שנתיים לאחר מכן הפך וילסון לשחקן הרכב ראשון קבוע בהאדרספילד. 

ב-1964 עבר וילסון לאברטון. הוא זכה עם הקבוצה בגביע ה-FA ב-1966 והגיע עמה לגמר שוב ב-1968. 

ב-1969 עבר לאולדהאם.

### נבחרת אנגליה
באפריל 1960 השתתף וילסון במשחקו הראשון בנבחרת אנגליה, מול נבחרת סקוטלנד שהסתיים בתיקו 1-1. 
לאחר מכן הפך לשחקן קבוע בהרכב הנבחרת. עד למעברו לאברטון ב-1964 שיחק וילסון 30 פעמים בנבחרת אנגליה, ועד היום הוא שחקן האדרספילד עם מספר ההופעות הבינלאומיות הרב ביותר. 
הוא שיחק בנבחרת אנגליה במונדיאל 1962 ובמונדיאל 1966, ובסך הכל השתתף ב-68 משחקים בינלאומיים. בשעת זכייתה של נבחרת אנגליה באליפות העולם היה וילסון, בן ה-32, השחקן נבחרת אנגליה המבוגר ביותר.

## חיים אישיים ועיטורים
וילסון היה נשוי לפאט ואב לשניים. התגורר בסליית'וייט, ליד האדרספילד. 

בשנת 2000, בעקבות לחץ תקשורתי שקרא לעטר את חמשת שחקני הנבחרת של 1966 שעוד לא עוטרו, זכה וילסון להיכנס למסדר האימפריה הבריטית לצד אלן בול, רוג'ר האנט, נובי סטיילס וג'ורג' כהן.

בשנת 2008 נכלל וילסון בהיכל התהילה של הכדורגל האנגלי.

נפטר ב-15 במאי 2018.

## קישורים חיצוניים

* ריי וילסון ב-National Football Museum
* ריי וילסון באתר הרשמי של אברטון
* Ray Wilson was one of the 1966 World Cup winners - but now he can't remember it, The Mirror, 8.4.2016
* ריי וילסון מדבר על הניצחון ב-1966 , באתר My Yorkshire

קטגוריה:מגני כדורגל אנגלים
קטגוריה:כדורגלנים אנגלים
קטגוריה:כדורגלני אברטון
קטגוריה:כדורגלני אולדהאם אתלטיק
קטגוריה:כדורגלני ברדפורד סיטי
קטגוריה:כדורגלני האדרספילד טאון
קטגוריה:כדורגלני נבחרת אנגליה
קטגוריה:מאמני כדורגל אנגלים
קטגוריה:חברי היכל התהילה של הכדורגל האנגלי
קטגוריה:כדורגלני מונדיאל 1962
קטגוריה:כדורגלני מונדיאל 1966
קטגוריה:כדורגלני יורו 1968
קטגוריה:אנגלים שנולדו ב-1934
קטגוריה:אנגלים שנפטרו ב-2018
דוד הלפרין מברדיטשוב

רבי **דוד הלפרין** מברדיטשוב (נפטר בי"ח בשבט ה'תרנ"ד), היה מנהיג חסידי, חתנו השלישי של רבי ישראל פרידמן מרוז'ין.

## קורות חייו
נולד לר' יעקב יוסף מברדיטשוב. היה חתנו של רבי ישראל מרוז'ין, נכדו של רבי אברהם המלאך וחתנם של ראש ישיבת ברדיטשוב ורבי דוד לייב מדוקלא .

סירב לקבל אדמו"רות בסדיגורה ובברדיטשוב כנראה מפני עובדת היותו קשור מאוד לחותנו. לאחר פטירת חותנו בג' בחשוון ה'תרי"א, תפס את מקומו בהנהגת חסידים בסדיגורה ובעיקר בהמשך בברדיטשוב, אולם הוא סירב להתעטר בעטרת האדמו"רות ונפטר 43 שנה אחרי חותנו בי"ח בשבט ה'תרנ"ד, ונקבר בבית הקברות בסדיגורה, ליד ציון חותנו.

## תורותיו
חלק משיחותיו וכן חלק מצוואתו לוקטו בספר על הצדיקים שיצא לאור על ידי ישראל שפיגל - חסיד טשורטקוב .

## ילדיו
* רבי משה מנחם מנדל הלפרין מז'יטומיר.
* רבי מרדכי מקשינוב.
* ר' שלום, נישא לקרובת משפחתו, הרבנית חנה שרה בת ר' יצחק מבוהוש
* ר' דב בר

## לקריאה נוספת
* על הצדיקים, ישראל שפיגל

פרידמן
קטגוריה:רבנים אוקראינים
קטגוריה:ברדיצ'ב: רבנים
מצות יהודה

[ממוזער|הרב [דוד צדקה בעת הפרשת חלה במפעל מצות יהודה (2018)]]
**מצות יהודה** (שם מלא: **מצות יהודה משה לודמיר ובניו בע"מ**). הוא מפעל ומאפיית מצות ישראלי. המפעל ממוקם כיום בשכונת גבעת שאול שבירושלים. המאפייה גם מייצאת מצות לארצות הברית, קנדה ועוד.

החברה מחזיקה בכ-42 אחוז מנתח שוק המצות בישראל.

מצות ירושלמי מיוצרות ביצור מיוחד במאפיית מצות יהודה בירושלים.

## היסטוריה
המפעל נוסד בשנת 1921, תרפ"א על ידי משפחת לודמיר הצפתית בתמיכה של הרבנים המקומיים שקראו לקניית המצות על מנת לתמוך במפעל הצפתי שסיפק פרנסה לתושבי האזור.

בשנת 1949 הם עברו לירושלים והעבירו יחד איתם את המפעל שם הוא יושב עד היום באזור התעשייה בגבעת שאול.
במהלך השנה המפעל מייצר מצות, קמח מצות, עוגיות וביסקוויטים. לפסח מייצר המפעל מצות שמורות (תחת המותג **מצות ירושלמי**), מצות רגילות, מצות עשירות ומוצרים נוספים כשרים לפסח.

המפעל עומד תחת השגחת הרבנות הראשית ירושלים ובד"ץ העדה החרדית והמוצרים תואמים את תווי התקן הבינלאומיים ISO 9001 ו-HACCP.

## קישורים חיצוניים
* 
## הערות שוליים

קטגוריה:חברות מזון ישראליות
קטגוריה:ירושלים: חברות
קטגוריה:מצות
קטגוריה:מאפיות בישראל
קטגוריה:גבעת שאול
קטגוריה:ישראל: חברות שהוקמו ב-1949
קטגוריה:מאפיות כשרות
טין ידבאיי

**טין ידבאיי** (בקרואטית: **Tin Jedvaj**, נולד ב-28 בנובמבר 1995 בזאגרב שבקרואטיה) הוא כדורגלן קרואטי המשחק בפנאתינאיקוס ובנבחרת קרואטיה בעמדת הבלם.

## קריירת מועדונים
אביו, זדנקו ידבאיי, הוא כדורגלן עבר בוסני. ידבאיי החל את הקריירה באקדמיית הנוער של דינמו זאגרב בשנת 2013, ושיחק כבלם לצידו של יוסיפ שימוניץ' הוותיק. בעונתו היחידה בקבוצת הבוגרים, זכה באליפות ליגת העל הקרואטית, והיה חלק משמעותי בהשגתה, ולאחר מכן הוסיף זכייה במשחק הסופר קאפ הקרואטי. ביולי 2013 נמכר ידבאיי לרומא, שהתעניינה בו עקב יכולותיו ההגנתיות הגבוהות. ידבאיי כמעט שלא שיחק ברומא, ובעונת 2013/14 צבר שתי הופעות בלבד. בתום עונה זו הושג הסכם השאלה בין רומא לבאייר לברקוזן, אליה יושאל ידבאיי עד לתום עונת 2015/16. ידבאיי פתח את עונת 2014/15 בלברקוזן היטב, וסייע לקבוצה להעפיל לליגת האלופות לאחר ששיחק בפלייאוף העלייה מול פ.צ. קופנהגן בשני המשחקים, והציג משחק הגנה מצוין. באוגוסט 2014 ערך את הבכורה בבונדסליגה, כאשר סייע לבאייר לברקוזן לשמור על שער נקי ולנצח את בורוסיה דורטמונד במחזור הפתיחה בתוצאה 0–2. במשחק השני של העונה, בו ניצחה באייר לברקוזן את הרטה ברלין בתוצאה 2–4, הבקיע ידבאיי את שערו הראשון בקבוצה.

ב-20 בינואר 2015 הודיעה באייר לברקוזן כי רכשה את ידבאיי מרומא, והוא חתום על חוזה בקבוצה עד לשנת 2020. בתחילת עונת 2015/16 נפצע ידבאיי, והחמיץ את רוב המחצית הראשונה של העונה. ב-20 באוגוסט 2019 הושאל לאאוגסבורג לעונה אחת. בעונת ההשאלה לאאוגסבורג, 2019/20, הבקיע ידבאיי שני שערי ליגה ב-31 הופעות, וסיים עם קבוצות במקום ה-15 בבונדסליגה. בתום עונת ההשאלה, חזר ידבאיי לבאייר לברקוזן.

ב-24 ביולי 2021 חתם ידבאיי בלוקומוטיב מוסקבה לארבע שנים.

ב-20 בדצמבר 2022 הושאל לאל-עין מליגת העל של איחוד האמירויות הערביות.

## קריירה בינלאומית
ידבאיי שיחק בכל נבחרות קרואטיה הצעירות, ובספטמבר 2014 ערך את הופעת הבכורה במדי נבחרת קרואטיה הבוגרת, כאשר שיחק 13 דקות במשחק ידידות מול נבחרת קפריסין. ידבאיי זומן לסגל הקרואטי ליורו 2016, בו ערך הופעה אחת, כששיחק 90 דקות בניצחון 1–2 על ספרד במחזור האחרון בשלב הבתים, שסידר לקרואטיה עלייה לשמינית הגמר מהמקום הראשון בבית. ידבאיי לא שיחק במשחק שמינית הגמר, בו הפסידה קרואטיה 0–1 לפורטוגל בהארכה והודחה מהטורניר.

בשנת 2018 זומן ידבאיי לסגל הקרואטי למונדיאל 2018, בו קרואטיה הגיעה עד למשחק הגמר, בו הפסידה 2–4 לצרפת. ידבאיי ערך הופעה אחת בטורניר זה, כששיחק 90 דקות בניצחון 1–2 על איסלנד במחזור האחרון של שלב הבתים. בנובמבר 2018 הבקיע ידבאיי את שערי הבכורה שלו במדי נבחרת קרואטיה, כשהבקיע צמד בניצחון 2–3 על ספרד במסגרת ליגת האומות.

## קישורים חיצוניים

קטגוריה:כדורגלנים קרואטים
קטגוריה:בלמי כדורגל קרואטים
קטגוריה:זאגרב: כדורגלנים
קטגוריה:כדורגלני דינמו זאגרב
קטגוריה:כדורגלני רומא
קטגוריה:כדורגלני באייר לברקוזן
קטגוריה:כדורגלני אאוגסבורג
קטגוריה:כדורגלני לוקומוטיב מוסקבה
קטגוריה:כדורגלני אל-עין
קטגוריה:כדורגלני נבחרת קרואטיה
קטגוריה:כדורגלני יורו 2016
קטגוריה:כדורגלני מונדיאל 2018
קטגוריה:קרואטים שנולדו ב-1995
קטגוריה:כדורגלני פנאתינאיקוס
שמואל בן קיקי

הרב **שמואל בן קיקי** (1842, ה'תר"ב – 1919, י"ג בטבת ה'תרע"ט) היה משורר, פייטן, רב ואב בית דין בטבריה וממנהיגי הקהילה היהודית בעיר.

## ביוגרפיה
נולד ברבאט שבמרוקו בשנת ה'תר"ב (1842) לרב דוד בן קיקי, שהיה מנכבדי ומנהיגי הקהילה.

בהיותו כבן שלוש עלתה משפחתו ארצה והתיישבה בעיר טבריה. בהיותו נער צעיר התייתם מאביו, והוא חונך בישיבות רבני טבריה. בבחרותו התפרסם בשקידתו בתורה, ונהג מפעם לפעם לכתוב שירים וחרוזים, ועקב כך התפרסם כדרשן ומליץ. בהגיעו לפרקו, נישא בזיווג ראשון לשרה, בת הרב יוסף דוד אבולעפיה, ראש הרבנים בטבריה, ומאוחר יותר לחנה בת יעקב בן-קיקי, בזיווג שני.

מלבד עיסוקו בתורה היה מעורב רבות בצרכי הקהילה, וכיהן שנים רבות כמזכיר כולל רבי מאיר בעל הנס. בשנת ה'תרנ"ג נשלח לראשונה על ידי רבני העיר לשמש כשד"ר עבור הכולל בקרב קהילות תוניס וטריפולי, ומאז נשלח פעמיים נוספות. שנות שליחותו השתרעו בערך בין השנים ה'תרנ"ג – ה'תרנ"ז, (1893 – 1897), ולאחר מכן בין השנים ה'תרס"ד ה'תרע"א (1904 – 1911) לערך.

בשל חיבתו הגדולה לספרים אצר לו ספרייה גדולה שהייתה מוכרת בעיר, אך בעת השיטפון בטבריה (ב-14 במאי 1934) נהרסה רובה ככולה.

היה חבר בבית הדין של העיר בראשות הראב"ד הרב יעקב הכהן סקלי, וחתימתו מופיעה על רבים מפסקי בית הדין, הסכמות לספרים וכרוזים מטעם רבני טבריה באותה תקופה. לאחר פטירת הרב יעקב הכהן סקלי התמנה תחתיו לאב בית הדין, כשלצידו כיהנו דדיינים הרב יהודה רבוח, הרב יעקב חי זריהן והרב אליהו ילוז.

מלבד פסיקת הלכה עסק גם בהרבצת תורה, ובין תלמידיו ניתן למצוא אף את הרב יעקב חי זריהן, שלימים התמנה לרב הראשי של טבריה.

הרב בן קיקי נודע גם בשל היותו משורר ופייטן, והשאיר אחריו בכתב יד ספר שלם של פיוטים ושירים. אחד מפיוטיו, המבוסס על י"ג העיקרים, נדפס בספר "שופריה דיעקב" של תלמידו הרב זריהן.

נפטר בטבריה בג' טבת ה'תרע"ט (1919) כבן שמונים, ונטמן בבית הקברות בעיר.

### בניו
בנו הראשון, דוד, נפטר בצעירותו. גם בנו השני, אליהו, נפטר בחיי אביו בעת היותו שליח מטעם קהילת טבריה בביירות. ילדים נוספים שלו: חיים, רבקה, יהודה ועוד.

בנו, חיים בן קיקי (1887–1935) היה מזכיר הסתדרות הספרדים בחיפה וכתב העיתון "דאר היום".

## חיבוריו
* **שם דוד** – חיבורו העיקרי, עוסק בבירור דרך כתיבת שמות המתגרשים בגט על פי ההלכה. חיבור זה, אותו כתב בתקופה של למעלה משלושים שנה, הוא המקיף והיסודי ביותר בתחום זה, והוא מכיל עשרה כרכים, חמישה לשמות אנשים וחמישה לשמות נשים. את שם הספר קרא על שם בנו הצעיר. הספר נותר בכתב יד. חלקים ממנו נדפסו במשך השנים בכתבי עת תורניים.
* **מערכות שמואל** – מערכות וציונים בהלכה, נדפס לראשונה בירושלים, תשנ"ד, על ידי מכון "גנזי חכמי טבריה" והעומד בראשו **ר' אהרן משה-שוהם** רב המושב אשתאול מלפנים.
חיבורים נוספים שלו היו "שירי קודש ושירי חול" ו"דרושים ופסקים". חלק משיריו הודפסו בספר "שופריה דיעקב" של הרב יעקב חי זריהן.

## קישורים חיצוניים
* משיחך שלח מהרה: סבא רבא שלי, רבי שמואל בן קיקי, באתר הידברות
* 
* 
* שם בנימין בגט – קטע מספרו שם דוד שבכתב יד, בקובץ בית הלל יב (תשס"ו), באתר HebrewBooks

## הערות שוליים

קטגוריה:אנשי עליות קדומות לארץ ישראל
קטגוריה:טבריה: רבנים
קטגוריה:יהודים הקבורים בבית הקברות בטבריה
קטגוריה:אבות בתי דין
קטגוריה:עולים לארץ ישראל בשנים 1800–1881
קטגוריה:ארץ-ישראלים שנולדו ב-1842
קטגוריה:ארץ-ישראלים שנפטרו ב-1919
תעלת קיליה

[250px|ממוזער|[תצלום לוויין של התעלה]]
**תעלת קיליה** (ברומנית: **Brațul Chilia**' כלומר "הזרוע קיליה" באוקראינית: **Кілія** או **Кілійське гирло**) היא התעלה הצפונית ביותר בין שלוש התעלות דרכן נשפכת הדנובה לים השחור והיוצרות יחד את הדלתה של הדנובה.

תעלת קיליה מתחילה באזור טולצ'ה, שם מתפצלת הדנובה לשתי זרועות, תעלת קיליה ותעלת טולצ'ה (תעלת טולצ'ה מתפצלת בהמשך לשתי זרועות, תעלת סולינה ותעלת גאורגה הקדוש). תעלת קיליה היא העמוקה מבין תעלות הדלתה של הדנובה ואורכה הוא 111 קילומטרים.

תעלת קיליה, שהריבונות עליה מתחלקת בין רומניה ובין אוקראינה, מובילה לים 60% ממי הדנובה ומתאפשר שיט דרכה, אם כי היא נזקקת לתחזוקה פעילה מתמדת, בגלל כמויות הסחף הגדולות העוברות דרכה והמנסות לשנות את נתיבה. תעלת קיליה יוצרת דלתה משנית משל עצמה, דלתה הכובשת שטחים מתוך הים ובקרבת הים מתפצלת לזרועות רבות.

בחלק גדול ממסלולה דרך העמק של קיליה מהווה הגבול בין רומניה לאוקראינה, אך יש קטעים שהם בתחומה של אוקראינה, לכן תנועת השיט הרומנית בתעלה זקוקה לאישור אוקראיני.

## ראו גם
*קיליה

## קישורים חיצוניים

* המסלול התיירותי בתעלת קיליה 

כיליה
קיליה
קיליה
קיליה
סורקה קיוזאק

**סורקה קיוזאק** (באנגלית: **Sorcha Cusack**; נולדה ב-9 באפריל 1949) היא שחקנית אירית.

## ביוגרפיה
קיוזאק נולדה בעיר דבלין שבאירלנד. היא בתם של השחקן סיריל קיוזאק ושל השחקנית מרי מרגרט "מורין" קיילי. אחיותיה הן השחקניות שינייד קיוזאק, ניב קיוזאק וקתרין קיוזאק. היא גיסתו של השחקן ג'רמי איירונס ודודתו של השחקן מקס איירונס.

קיוזאק הופיעה בסרטי קולנוע ותוכניות טלוויזיה רבות. היש שיחקה בסדרה המשטרתית "The Bill", בסדרה הרפואית "חדר מיון" גילמה את האחות קייט נילסון בשנים 1994 עד 1997. ב-1973 שיחקה בתפקיד הראשי בסדרת הטלוויזיה "ג'יין אייר" עיבוד לרומן מאת שרלוט ברונטה. בסרט "סנאץ'" הופיעה קיוזאק בתפקיד אמו של מיקי (בגילומו של בראד פיט).

היא הופיעה גם בתוכניות רדיו בהן בתפקיד אורח בסדרה "Baldi" של רדיו 4 של ה-BBC, וב-2014 כיכבה בתפקיד יונו בויל בהפקה של "יונו והטווס" מאת המחזאי שון או'קייסי. ב-2008 שיחקה בתפקיד הלן קונור באופרת הסבון "קורוניישן סטריט", אבל בגלל התחייבויות קודמות ב-2009 החליפה אותה בסדרה השחקנית דרבלה מולוי .

ב-2011 שיחקה קיוזאק בתפקיד גברת ניקולסון בעונה הראשונה של הסדרה "Mrs. Brown's Boys". בעונה השנייה והשלישית הופיעה בתפקיד זה השחקנית סוזי בלייק. ב-2014 חזרה קיוזאק והופיעה ב-"Mrs. Brown's Boys" בתפקיד אורח. ב-2013 התחילה להופיע בסדרת הטלוויזיה "האב בראון", עיבוד של ה-BBC לספרי המסתורין של ג. ק. צ'סטרטון. היא מגלמת את גברת מקרתי מזכירת הקהילה וסוכנת הבית של הכומר. בשנת 2015 שיחקה בתפקיד ברידי סטיבנסון במיני-סדרת הפשע "ריבר" של ה-BBC One.

### חיים אישיים
קיוזאק נשואה לנייג'ל קוק, ולבני הזוג שני ילדים ליאם ובת'.

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה איריות
קטגוריה:שחקניות תיאטרון איריות
קטגוריה:ילידות 1949
קטגוריה:אירים שנולדו ב-1949
ז'ורז' גארל

**ז'ורז' גארל** (בצרפתית: **Georges Garel**; 1909, וילנה - 1979, צרפת) היה פעיל הצלה יהודי בצרפת בתקופת השואה. לפי הערכות, רשת ההצלה של גארל הצילה כ-1,600 ילדים יהודים.

## קורות חייו
גארל נולד בשם גריגורי גרפינקל (Grigori Garfinkel). ילדותו עברה עליו בקייב אך ב-1924, לאחר מות לנין, עברה המשפחה לברלין ובשנת 1926 הגיעה לפריז. גארל למד הנדסה במכון הטכנולוגי של ציריך בשווייץ, ולאחר מכן עבד בחברה להנדסת חשמל בליון שבצרפת.

### במלחמת העולם השנייה
#### רקע לפעילות ההצלה
בצרפת פעלו מספר בתי ילדים שאותם ניהל ארגון אוז"ה, בתי ילדים שבהם הוסתרו אלפי ילדים יהודים מפני הנאצים הכובשים וכן מפני הז'נדרמים הצרפתיים ששיתפו עמם פעולה בלכידת ילדים ובגירושם למחנות ההשמדה הנאציים במזרח אירופה. באוגוסט 1942, לאחר גירוש יהודי פריז ביולי, החלו פשיטות אינטנסיביות של חיילים גרמנים ושוטרים צרפתים על בתי הילדים וכן סריקות בחיפוש אחר ילדים יהודים שהוסתרו בבתיהם של נוצרים (שלימים הוכרו בתור חסיד אומות העולם). בסריקות נעצרו נערים יהודים רבים.

#### ניסיונות להצלת הילדים
האוז"ה החל בפעולה לסגירת המעונות ובניסיון למצוא מקלטים אחרים לאלפי הילדים שגרו בהם. באוגוסט 1942 נודע כי מאות יהודים, בהם ילדים רבים, מיועדים לגירוש ממחנה וניסייה למחנה הריכוז דראנסי. האב גלסברג מ"הידידות הנוצרית" (Amitié Chretienne), שרל לדרמן  וד"ר ז'וזף וייל, מנהל האוז"ה בדרום צרפת, פנו לגארל וזה פעל להוצאתם של 108 ילדים מווניסיה. כשגילו זאת הגרמנים, דרשו מהכומר פייר-מארי ז'רלייה להורות על הסגרת הילדים, ואיימו עליו במוות, אך זה סרב.

#### רשת גארל
הארכיבישוף של טולוז, ז'יל-ז'רו סאלייז', נתן לגארל מכתב המלצה. בסיועו הקים גארל רשת הצלה בה נכללו מוסדות קתוליים ופרוטסטנטיים, ציבוריים ופרטיים, בהם שוכנו ילדים יהודים שצוידו במסמכי זהות מזויפים. ככל הידוע הצילה רשת גארל 1,600 ילדים. רשת גארל הייתה אחת הגדולות והחשובות שבין רשתות הצלת הילדים היהודים בצרפת הכבושה. הרשתות היו ממודרות - פעילי כל רשת לא ידעו את זהותם של פעילי הרשתות האחרות - כך שבמקרה של תפיסת פעילי אחת מהן, הם לא היו יכולים להסגיר תחת לחץ ועינויים את חברי הרשתות האחרות. הרשת פעלה בדרום צרפת, באזורי משטר וישי, למעט אזור ניס, עד קיץ 1943. בין הילדים שניצלו על ידי רשת גארל היו ילדי בית הילדים של האוז"ה בטירת שאבאן. חלקם הועברו לשווייץ וחלקם הוסתרו במוסדות נוצריים ובבתים פרטיים של נוצרים.

## ראו גם
*שואת יהודי צרפת
*ילדי איזיו
*ההתנגדות היהודית בצרפת בתקופת מלחמת העולם השנייה

## הערות שוליים

קטגוריה:בוגרי המכון הטכנולוגי של ציריך
קטגוריה:מהנדסים יהודים צרפתים
קטגוריה:מהנדסי חשמל יהודים
קטגוריה:יהודים שפעלו להצלה בתקופת השואה
קטגוריה:מצילים יהודים בשואה
קטגוריה:מצילים בשואה: צרפת
קטגוריה:ניצולי השואה: צרפת
קטגוריה:יהודים חברי הרזיסטאנס
קטגוריה:צרפתים שנולדו ב-1909
קטגוריה:צרפתים שנפטרו ב-1979
אחמד בן מוחמד בן ח'ליפה אאל ח'ליפה

**אחמד בן מוחמד בן ח'ליפה אאל ח'ליפה** (בערבית: **أحمد بن محمد بن خليفة**; 1725- 1795) היה השליט הראשון של בחריין ומייסד שושלת בית ח'ליפה. נקרא גם **אחמד הכובש** - "אחמד אל-פאתח" (**أحمد الفاتح**) על כך שכבש וייסד את בחריין.

## ביוגרפיה
אחמד בן מוחמד בן ח'ליפה אאל ח'ליפה נולד בכווית במהלך המאה ה-18. ב-1783, השתלט בהצלחה על חצי האי קטר ועל ההאי בחריין כשקרב המפנה שהוביל לניצחונו הוא הקרב על א-זובארה. בשנת 1868 הפסידו צאצאיו במלחמת קטר–בחריין למשפחת אאל ת'אני היריבה שהשתלטה על קטר ושולטת במקום נכון למאה העשרים ואחת.

היו לו ארבעה בנים ובת אחת: עבדאללה - שהיה בנו הבכור ויורשו, סלמאן, מוחמד, יוסף והבת אמנה.

ב-18 ביולי 1795 נפטר השליט בבחריין ונקבר בטירת דיוואן, שנמצאת בשטח העיר מנאמה.

## הערות שוליים

קטגוריה:בחריין: היסטוריה
קטגוריה:מלכי בחריין
קטגוריה:בית ח'ליפה
קטגוריה:ילידי 1725
קטגוריה:נפטרים ב-1795
דרך העמק

ממוזער|דרך העמק
**דרך העמק** (בגרמנית: **Talweg**) הוא הכינוי הניתן לקו הדמיוני המחבר את הנקודות הנמוכות ביותר בעמק, בערוץ של נחל או בנתיבו של זרם מים.

פירוש המילה "טלווג" בגרמנית הוא "דרך העמק" ולמושג יש חשיבות בקביעת גבולות. בזרמי מים ראויים לשיט "דרך העמק" היא גם נתיב השיט ואם מדובר בנחל המהווה גבול בין מדינות (למשל תעלת קיליה בין רומניה ובין אוקראינה), הגבול יעבור במסלול "דרך העמק" – אם לא מדובר בנתיב שיט, הגבול עובר באמצע הנחל.

## קישורים חיצוניים
* talveg במילון מקוון רומני-רומני 

## הערות שוליים

קטגוריה:צורות נוף
קטגוריה:שקעים
קטגוריה:לימנולוגיה
קטגוריה:צורות נוף פלוביאליות
דניאל צידון

**דניאל (דני) צידון** (נולד ב-1955) היה פרופסור חבר בחוג לכלכלה באוניברסיטת תל אביב. לשעבר חבר הנהלה וסמנכ"ל בבנק לאומי ומ-2016 שותף בקרן ויולה.

## ביוגרפיה
צידון נולד בתל אביב-יפו ב-1955 לראיסה ויואש צידון. השלים תואר ראשון בכלכלה באוניברסיטה העברית ב-1983 ודוקטורט באוניברסיטת קולומביה ב-1987. בשנים 1987–1995 נמנה עם סגל האוניברסיטה העברית. החל מ-1995 הוא נמנה עם סגל אוניברסיטת תל אביב.

תחומי המחקר שלו הם מקרו-כלכלה וצמיחה כלכלית.

שימש עמית מחקר במרכז למחקר מדיניות כלכלית (CEPR) וכעורך ב-European Economic Review,
Journal of Economic Growth.

בשנים 1994–2000 היה דירקטור בפסגות בית השקעות ובאופק. בשנים 2000–2003 שימש מנכ"ל ויו"ר מועצת המנהלים של המטה להסדר הקיבוצים.

צידון הצטרף לבנק לאומי ב-2005 כראש מערך האסטרטגיה והפיתוח העסקי הבינלאומי. ב-2006 מונה גם לראש המערך הבינלאומי, וב-2013 מונה למשנה למנכ"לית בנק לאומי, רקפת רוסק עמינח. הוא שימש גם כיו"ר זרוע ההשקעות הריאליות בבנקאות להשקעות לאומי פרטנרס, כיו"ר החברה הבת לאומי טק, וכאחראי על פעילות הבנקאות הפרטית.

באפריל 2016 הודיע על פרישתו בשל חוק תגמול לנושאי משרה בתאגידים פיננסיים, לפיו הוגבל שכר הבכירים ל-2.5 מיליון ש״ח בשנה, למעט אישורים מיוחדים.

באותה שנה הודיע על הצטרפות לקרן ההשקעות הישראלית ויולה.

## חיים אישיים
אביו, יואש צידון, היה חבר הכנסת מטעם צומת ומראשוני חיל האוויר. אחיו של צידון הם המדענית ארנה ברי ועורך הדין רם צידון. בנו איתי הוא ממיסדי לייטריקס.

## פרסומים בולטים

* Galor, O., and D. Tsiddon. "Technological progress, mobility, and economic growth." The American Economic Review (1997): 363-382.
*Brezis, E. S., P. R. Krugman, and D. Tsiddon. "Leapfrogging in international competition: A theory of cycles in national technological leadership." The American economic review (1993): 1211-1219.
*Galor, O., and D. Tsiddon. "The distribution of human capital and economic growth." Journal of Economic Growth 2.1 (1997): 93-124.
*Lach, S., and D. Tsiddon. "The behavior of prices and inflation: An empirical analysis of disaggregated price data." Journal of Political Economy (1992): 349-389.


## קישורים חיצוניים
*עמוד באתר אוניברסיטת תל אביב
* קורות חיים באתר המרכז הבינתחומי
* דניאל צידון, פרסומים
* 
* 

## הערות שוליים

קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת קולומביה
קטגוריה:סגל אוניברסיטת תל אביב: כלכלה
קטגוריה:עובדי בנק לאומי
קטגוריה:אישים ממוצא יהודי-רומני
קטגוריה:ישראלים שנולדו ב-1955
קטגוריה:זוכי פרס געתון
חאבייר גומס

**פרנסיסקו חאבייר גומס נויה** (בספרדית: **Francisco Javier Gómez Noya**; נולד ב-25 במרץ 1983) הוא טריאתלט ספרדי, חמש פעמים אלוף העולם בטריאתלון וזוכה מדליית כסף באולימפיאדת לונדון (2012).

## ביוגרפיה
גומס נולד בבזל שבשווייץ, ובגיל שלושה חודשים עבר עם משפחתו לספרד. ב-1998 החל להתאמן ולהתחרות בטריאתלון, ב-1999 התגלה מום בלבו ואיגוד הספורט הספרדי אסר עליו להתחרות בתחרויות בינלאומיות. ב-2003 הוסר איסור זה וגומס שב להתחרות בזירה הבינלאומית. הוא זכה בתחרות טריאתלון עד גיל 23 שנערכה בניו זילנד, סיים שמיני בתחרות מסבב אליפות אירופה שנערכה בולנסיה ושמיני בתחרות מסבב אליפות העולם שנערכה במדיירה. על אף הישגיו לא נבחר לסגל ספרד לאולימפיאדת אתונה (2004). ב-2005 נאסר עליו שוב לייצג את ספרד בתחרויות בינלאומיות בשל מצבו הבריאותי עד שאיסור זה בוטל ב-2006.

ב-2007 סיים שני באליפות העולם בטריאתלון. ב-2008 זכה בפעם הראשונה באליפות העולם ובאולימפיאדת בייג'ינג סיים במקום הרביעי. באולימפיאדת לונדון (2012) זכה במדליית כסף לאחר שסיים אחרי אליסטר בראונלי הבריטי ולפני ג'ונתן בראונלי.

גומס זכה באליפויות עולם נוספות ב-2010, 2013, 2014 ו-2015, סיים שני ב-2009, ב-2012 וב-2017 ושלישי ב-2011. הוא זכה בארבע אליפויות אירופה וסיים שני פעם אחת. ב-2014 זכה בתחרות איש הברזל 70.3 וסיים שלישי בתחרות זו ב-2015. ב-2016 שבר את מרפקו ובשל כך נמנע ממנו להשתתף באולימפיאדת ריו דה ז'ניירו.

ב-2008 עוטר במדליית כסף של מסדר ההצטיינות בספורט הספרדי וב-2013 עוטר במדליית זהב של המסדר. ב-2013 זכה בתואר ספורטאי השנה מטעם איגוד הספורט הספרדי. ב-2016 זכה בפרס נסיך אסטוריאס לספורט.

## קישורים חיצוניים

* 

* חאבייר גומס באתר איגוד הטריאתלון הבינלאומי
* 

## הערות שוליים

קטגוריה:טריאתלטים
קטגוריה:ספורטאים ספרדים
קטגוריה:טריאתלטים באולימפיאדת בייג'ינג (2008)
קטגוריה:טריאתלטים באולימפיאדת לונדון (2012)
קטגוריה:זוכי פרס נסיך אסטוריאס לספורט
קטגוריה:זוכי מדליית כסף אולימפית
קטגוריה:ספרדים שנולדו ב-1983
פול רמון

**פול רֶמוֹן** (בצרפתית: **Jules Narcisse Paul Rémond**; 1873, סאלן-לה-בן  – 1963, ניס) היה הבישוף של ניס וחסיד אומות העולם מצרפת.

## קורות חיים
רמון נולד למשפחה קתולית אדוקה בחבל פראנש-קונטה ולמד במכללה קתולית בבזאנסון, באוניברסיטת בזאנסון ובאוניברסיטת פריבור בשווייץ. הוא קיבל תואר דוקטור לפילוסופיה בשנת 1899 ותואר דוקטור לתאולוגיה בשנת 1900. בשנה זו התמנה בתור כומר בדיוקסיה של בזאנסון. לאחר מכן כיהן במשרות כמורה שונות באזור מזרח צרפת.

רמון היה פטריוט צרפתי, דמוקרט וליברל, ופעל במסגרות פוליטיות דמוקרטיות וליברליות. במלחמת העולם הראשונה גויס לצבא ושירת בתור כומר צבאי. בשנת 1921 מונה לתפקיד הכומר הצבאי של צבא הכיבוש הצרפתי של חבל הריין וכן של כוחות צרפת ששהו בחבל הרוהר. במסגרת תפקידו שהה במיינץ עד השתלטות גרמניה על חבל הרוהר  בשנת 1936. מאז היה רמון מתנגד חריף של גרמניה הנאצית.

רמון היה הבישוף של ניס משנת 1930.

לפני מלחמת העולם השנייה השתתף רמון בפעולות מחאה נגד האנטישמיות.

### פעילותו בתקופת השואה
רמון העריץ את המרשל פטן והאיץ בקהילתו לתמוך בפטן. עם זאת, רמון תעב את הגרמנים והתנגד למדיניות האנטישמית של משטר וישי.

בספטמבר 1943, לאחר כניעת איטליה לבעלות הברית, כבשו הגרמנים את אזור ניס. מוסה עבאדי החל לפעול להצלת ילדים יהודים בסיועו של רמון. רמון סיפק לעבאדי שם בדוי, מרסל, ומינה את עבאדי בשמו הבדוי למפקח כללי על מוסדות החינוך של הבישופות בכל אזור ניס. עבאדי-מרסל הקים את **[[רשת מרסל]]** , שפעלה להצלת ילדים יהודים נוכח המצוד שקיים איש האס אס אלויס ברונר אחרי היהודים.

רמון סייע לעבאדי בהבטיחו שכל המוסדות הקתוליים שבתחום הבישופות שלו יפתחו את שעריהם בפני פליטים יהודים. הוא הבטיח לעבאדי חדר בכנסייתו וכן את סיועם של אנשי הצוות שלו-עצמו בזיוף מסמכי זהות נוצריים על מנת לספקם ליהודים וכך להגן עליהם מפני גירוש. כך הצליחה רשת מרסל להציל מעל 500 ילדים יהודים, במסתורים במעונות ובבתי ספר קתוליים ובחסות תעודות זהות מזויפות.

### אחרי המלחמה
בשנת 1950 מונה רמון על ידי האפיפיור פיוס ה-12 לתפקיד ארכיבישוף.

## הכרה
בשנת 1991 הוכר רמון על ידי יד ושם בתור חסיד אומות העולם.

## קישורים חיצוניים

* 

קטגוריה:קצרמר צרפתים
קטגוריה:צרפתים חסידי אומות העולם
קטגוריה:מצילים בשואה: צרפת
קטגוריה:כמרים צרפתים
קטגוריה:ניס
קטגוריה:צרפתים שנולדו ב-1873
קטגוריה:צרפתים שנפטרו ב-1963